钦定古今图书集成/明伦汇编/氏族典/第429卷 > 赵昌言
## 钦定古今图书集成/明伦汇编/氏族典/第429卷 > 赵昌言

按《宋史赵昌言传》：“昌言字仲谟，汾州孝义人。父叡，为
雍丘、太康二县令，后终安申观察判官。昌言举进士，
太宗擢寘甲科，为将作监丞，拜右拾遗，迁右补阙，知
制诰。雍熙初，出知天雄军，召拜御史中丞，迁工部侍
郎。时知制诰胡旦、度支副使董俨皆昌言同年，日夕
会昌言之第，有佣书翟颖，性险诞，与旦狎，旦为作大
言”之辞，使颖上之。其言多毁时政，期昌言为内应。陈
王尹开封，廉知以闻，坐贬崇信军行军司马。淳化二
年，起知蔡州。逾年，召拜右谏议大夫，复知天雄军，召
拜参知政事。真宗即位，知陕州，移知永兴军。咸平三
年，召知审官院。景德初，拜刑部侍郎，命判尚书都省。
真宗幸澶渊，以盟津居要，增屯兵，命知河阳，徙镇州，
迁户部侍郎。大中祥符二年卒，谥景肃。子庆，至太子
洗马。